బృందావని వుంది (పాట)
బృందావని వుంది అనే ఈ పాట 1984లో విడుదలైన కాంచనగంగ చిత్రంలోని సుప్రసిద్ధమైన పాట. ఈ పాట రాసినందుకు వేటూరి సుందరరామ్మూర్తి గారికి రాష్ట్రస్థాయిలో ఉత్తమ గీత రచయితగా నంది బహుమతి వచ్చింది. ఈ పాటను గానం చేసింది ఎస్.పి. బాలసుబ్రమణ్యం, సంగీతం అందించింది కె. చక్రవర్తి, నటించింది శరత్ బాబు. యుద్ధనపూడి సులోచనారాణి నవల ఆధారంగా… ఉషాకిరణ్ మూవీస్ బ్యానర్ పై రామోజీరావు ఈ సినిమాను నిర్మించారు. ఈ సినిమా ఉత్తమ చిత్రంగా నంది అవార్డు గెలుచుకుంది.పల్లవి:
బృందావని ఉంది.. యమునా నది ఉంది
మధురాపురి ఉంది… కాళింది ఉంది…
లేని వాడొక్కడే శ్రీకృష్ణమూర్తి
కలిలోన శిలయైన కళ్యాణ మూర్తి….
చరణం 1:
పుట్టగానే పెరిగేటి మాయబంధనాలకన్నా…
పుడుతూనే తొలిగేటి చెరసాలలే మిన్న…
ఆ కిటుకు తెలిసేరా…
ఆ కిటుకు తెలిసేరా… శ్రీకృష్ణమూర్తి
చెరసాలలో పుట్టె చైతన్యమూర్తి.
చరణం 2:
వెంటపడి వేధించే వేలమంది స్త్రీలున్నా…
ఇంటనుండి పూజించే ఇంతి ఉంటె చాలన్నా…
ఆ కిటుకు తెలిసేరా…
ఆ కిటుకు తెలిసేరా… శ్రీకృష్ణమూర్తి
రాధ గుండె దోచినాడు వేదాంతమూర్తి.ఈ పాటలో ప్రతి పదమూ ఓ అద్భుతమే. శ్రీకృష్ణుడి లీలామానుష తత్వాన్ని ఇంతకంటె గొప్ప పదాల్లో ఎవరు మాత్రం చెప్పగలరు. మహాభారతంలో గానీ, భాగవతంలో గానీ శ్రీకృష్ణుని గొప్పతనాన్ని తెలియజెప్పిన వాటిలో బృందావనం, యమునా నది, మధుర, కాళింది విశిష్టమైనవి. ఇక్కడ లోలోపల కనిపించే భావమూ ఉంది. ఇవన్నీ కృష్ణుణ్ని గొప్పతనాన్ని తెలియజేసిన ప్రదేశాలు. అలాంటి అంశాలు మనిషిలోనూ ఉన్నాయి. మనిషి గొప్పవాడు కావాలంటే అవన్నీ తెలుసుకోవాలి. ఇవన్నీ శ్రీకృష్ణమూర్తి కే తెలుస్తాయి. తెలియలేదంటే ఆ మహనీయుడు లేనట్టేగా. అన్నీ ఉన్నాయి కృష్ణుడొక్కడే లేడు. అందుకే మహాత్ముడు కాలేడు అని. ఇక్కడ ఇంకో పదాన్ని కూడా వాడారు. కలిలోన శిలయైన కళ్యాణమూర్తి అని. మహావిష్ణువు అంశల్లో పరిపూర్ణ వ్యక్తిత్వంగా భావించేది శ్రీకృష్ణావతారం. అందుకే వెంకటేశ్వరుణ్ణి పదకవితలతో అర్చించిన అన్నమయ్య సైతం… ఆ స్వామిని కృష్ణునిగా భావించిన సందర్భాలు అనేకం. అదే లాలిత్యం ఇక్కడా కనిపిస్తుంది. కలికాలంలో శిల రూపంలో మాత్రమే ఉన్నాడు ఆ నిత్యకళ్యాణ మూర్తి.
నల్లనయ్య పుట్టుకే ఓ అద్భుతం. చెరసాలలో దేవకీ గర్భాన జన్మించాడాయన. వెంటనే వసుదేవుడు ఆయన్ను యశోద చెంతకు చేర్చాడు. భగవంతుడైతే చెరసాల జన్మమెందుకు… గోకులంలో పెరగడమెందుకు అని. ఇక్కడా మనిషి జీవితానికి సంబంధించిన ఓ గొప్ప విషయాన్ని చెప్పారు వేటూరి.
పుట్టగానే పెరిగేటి మాయబంధనాలకన్నా…
పుడుతూనే తొలిగేటి చెరసాలలే మిన్న…
ఈ చిన్ని పదాల్లోనే కొన్ని వేల ప్రశ్నల తాలూకు సమాధానాన్ని మన ముందుంచారు వేటూరి. మనిషి పుట్టగానే ఎన్నో బంధాల మధ్య మాయలో చిక్కుకుంటాడు. అదే సుఖమనుకుని అక్కడే కొట్టుమిట్టాడుతూ ఉంటాం. ఆ జగన్నాటక సూత్రధారి ఈ మాయలో ఎందుకు చిక్కుకుంటాడు చెప్పండి. అందుకే వేటూరి అంటారు… ఈ కిటుకు తెలిసే ఆయన చెరసాలలో పుట్టారని. చైతన్యమూర్తి అనే పదాన్ని వాడారు. నిజమే కృష్ణుడు చైతన్యానికి చిహ్నం. సకల చరాచర సృష్టిని చైతన్యం చేసే ఎన్నో అంశాలు ఆయనలో ఉన్నాయి. అన్నీ ఆయనే. అంతా ఆయనే. ఒక్క చిన్నపదం రాయడానికి ఎంతగానో ఆలోచించే వేటూరి… ఈ ఒక్కపదంలోనే ప్రశ్నను, సమాధానాన్ని చెప్పేశారు. స్వేచ్ఛను తొలగించేది చెరసాల. స్వేచ్ఛకు ప్రతిరూపం చైతన్యం. ఈ రెండింటికి మధ్య మంచి వంతెన వేశారు వేటూరి.
నాస్తికులమని చెప్పుకునే వారు శ్రీకృష్ణుని లీలల్లో తప్పుగా చూపించే అంశమొక్కటే… ఆయనకు 16 వేల మంది భార్యలున్నారని. వారితో పాటు మరో ఎనిమిది మంది అసలు భార్యలు… ఇంకా రాథ. ఇంత మందితో రాసలీలలు జరిపిన వాడు భగవంతుడా అని. దానికీ ఈ పాటలో సమాధానం ఉంది.
వెంటపడి వేధించే వేలమంది స్త్రీలున్నా…
ఇంటనుండి పూజించే ఇంతి ఉంటె చాలన్నా…
వెంటపడి వేధించుకు తినే ఎంత మంది భార్యలున్నా… మనల్ని అర్థం చేసుకునే ఒక్క భార్యకు సాటిరారంటారు వేటూరి. అందుకే ఇంత మంది భార్యలున్నా శ్రీకృష్ణుడు రాథ గుండే దోచాడు, రాధామనోహరుడయ్యాడు అని చెప్పారాయన. ఇక్కడ కృష్ణుణ్ని వేదాంత మూర్తి అంటూ అభివర్ణించారు. నిజమే కామిగాక మోక్షగామి కాడు అంటారు. మరి ఇంత మంది భార్యలున్న కృష్ణుడే నిజమైన వేదాంతి. కాస్త మెట్టగా అనిపించినా ఇదే నిజం. లేదంటే భగవద్గీత చెప్పేవాడా. ఇంత మంది భార్యల వల్లే ఆయన పరిపూర్ణవ్యక్తిత్వంగా మారాడేమో అనిపిస్తుంది.
పతంజలి యోగసూత్రాలకు భాష్యం చెప్పేవారు ఎవరైనా మొదటి లైను గురించి చెప్పేటప్పుడు… మహనీయుల ప్రతి పదంలో వ్యర్థం అనేది ఉండదని చెబుతుంటారు. అలాగే వేటూరి పాటల్లోనూ వ్యర్థపదాలు కనిపించవు. ప్రతి పదం వెనుకా ఎంతో అంతరార్థం ఉంటుంది.